זוהר: "עד עכשיו אני לא מבין איך הפנדל לא נכנס"
לצד האכזבה מההחמצה של איציק זוהר, הביעו בבית"ר ירושלים סיפוק מהנקודה מול אשדוד. אזולאי: "צריך להגיע לסיבוב השלישי עם מלוא הנחישות". אלישע לוי: "בהמשך נוכל לקחת נקודות ולהישאר בליגה"
שלמה חסיד ומשה גוזגלעדכון אחרון: 03.03.03 , 00:42
למרות שהתחתית עדיין לא מספיק רחוקה, הגיבו בבית"ר ירושלים בסיפוק על התיקו שהשיגה הקבוצה אתמול בחוץ מול מ.ס אשדוד (0:0). המאמן, חנן אזולאי, אמר בסיום המשחק: "אשדוד הגיעו למפגש מולנו לאחר סדרה יפה של הצלחות, ואני חושב שהתוצאה הערב טובה לבית"ר אם מתחשבים בכך שלא הסתבכנו בתחתית. מדובר במשחק חוץ קשה, במגרש שלא קל לשחק בו.
"אני מאוכזב מכך שלא השכלנו להבקיע מהנקודה הלבנה, בבעיטה של איציק זוהר. אנחנו צריכים להגיע לסיבוב השלישי עם מלוא הנחישות, לאסוף את הנקודות ולא להכנס לקרבות התחתית. אמנם עוד לא נשארנו בליגה אבל אנחנו בדרך הנכונה".
איציק זוהר דיבר בסיום בעיקר על החמצת הפנדל שלו, בדקה העשירית: "עד עכשיו אני לא מבין איך הפנדל לא נכנס. תנו לי עוד עשרה מצבים כאלה ואני מבקיע בכולם. אני מדייק ממצבים קשים יותר ובגלל הרצון העז לתת גול הכדור התפספס. בסך הכל עשינו תוצאה לא רעה אם כי יש אכזבה, בעיקר מההחמצה שלי. אם נמשיך לשחק בשקט ולפי השיטה של המאמן, נישאר בליגה הרבה לפני סיום הליגה".
מגן בית"ר, מיקי עטייה: "הייתי יכול לקנות את עולמי אם הייתי מסיים את הסלאלום שלי ברשת, אבל זה הכדורגל ואני מקווה שבפעם הבאה זה ייכנס. בבית"ר יותר קשה לשחק מאשר בקבוצות בינוניות או קטנות בגלל הלחץ, אבל גם הרבה יותר כיף. אני לא מתחרט שבאתי לכאן ואת שלי אני עוד אתן".
איתן מזרחי: "אנחנו נמצאים בסרט מלחמה ואסור לנו להתפנק. שאנשים לא יבואו בתלונות על המשחק שלנו כי כך הקבוצה משחקת כשהיא נלחמת על חייה. זו תוצאה טובה לנו והיה חשוב לא להגיע לסיבוב האחרון עם הפסד. עכשיו נרים את הראש, נאסוף כוח ונסתער על המשך המאבקים כדי להישאר בליגה, בתקווה שהעונה הבאה תיראה יותר טוב".
אלישע לוי: "כל קבוצות התחתית ייאבקו עד הסוף"
באשדוד קיבלו את התיקו ברגשות מעורבים; בקבוצה שיחררו הרבה אוויר אחרי ההחמצה של זוהר אבל מצד שני ציפו לנצח במשחק הבית ולעלות מעט מעל הקו האדום.
אלישע לוי, מאמן הקבוצה, אמר בסיום: "הגענו היום כדי לנצח את ירושלים, בעיקר מכיוון שזה משחק ביתי שלנו, אבל לא הצלחנו לעשות את זה. אני מניח שכל קבוצות התחתית ייאבקו עד הסיום על הזכות להישאר בליגת העל. אנחנו משחקים היטב ואני מאמין שמהמשחק הטוב הזה והלאה נוכל לקחת נקודות ולהישאר בליגה".
אלון חזן קפטן הקבוצה: "יכולנו להפסיד את המשחק וטוב שלקחנו נקודה. מצד שני אנחנו חייבים לקחת יותר נקודות בכדי להישאר בליגה ואני מקווה שנעשה את זה במשחקים הבאים".
זוהר. מאוכזב
חזן (משמאל). מאמין